তাহিরপুর উপজেলার টেকেরঘাট চুনাপাথর খনিজ প্রকল্পটি পুনরায় চালু করার আশ্বাস দিয়েছেন শিল্পমন্ত্রী আমির হোসেন আমু। শনিবার (৮ সেপ্টেম্বর) বিকাল ৩টায় তাহিরপুর উপজেলার টেকেরঘাট শহীদ মিনার প্রাঙ্গণে তাহিরপুর উপজেলা আওয়ামী লীগ আয়োজিত বিশাল এক জনসভায় এ আশ্বাস দেন মন্ত্রী। জনসভার পূর্বে তিনি টেকেরঘাট পরিত্যক্ত চুনাপাথর খনিজ প্রকল্প পরিদর্শন করেন। জনসভায় প্রধান অতিথির বক্তব্যে মন্ত্রী বলেন, একদিকে পদ্মা সেতু, অন্যদিকে পায়রা সমুদ্র বন্দর হলে এ দেশ হবে দক্ষিণ-পূর্ব এশিয়ার সবচেয়ে বড় শিল্পাঞ্চল। তাই উন্নয়ন পেতে হলে নৌকায় ভোট দিয়ে শেখ হাসিনাকে আবারো ক্ষমতায় আনতে হবে। তিনি আরও বলেন, শেখ হাসিনা সরকার ক্ষমতায় থাকলে দেশে দুর্ভিক্ষ থাকে না, বিএনপি জোট সরকারের আমলে উত্তরাঞ্চলে প্রায়ই মঙ্গা দেখা দিত। আওয়ামী লীগ সরকার ক্ষমতায় থাকলে উত্তরাঞ্চলে আর মঙ্গা থাকে না। মানুষের মৌলিক চাহিদা নিশ্চিত করতেই প্রতিশ্রুতি অনুযায়ী কাজ করে যাচ্ছে আওয়ামী লীগ সরকার। এ জন্যই দেশকে উন্নয়নসহ স্বাবলম্বী করতে বারবার শেখ হাসিনা সরকার দরকার। আমু বলেন, সরকার বিধবা ভাতা, প্রতিবন্ধী ভাতা, বয়স্ক ভাতাসহ বিভিন্ন ভাতা দিয়ে যাচ্ছে। কেউ খাবে তো কেউ খাবে না, এ নীতিতে আওয়ামী লীগ বিশ্বাস করে না। টেকেরঘাট চুনাপাথর খনিজ প্রকল্পটি পুনরায় চালু করার আশ্বাস দেন তিনি।